b'\n_START_ARTICLE_\nRPG-18 Mucha\n_START_SECTION_\nGranata\n_START_PARAGRAPH_\nGranatsvaid\xc5\xbeio vamzdyje \xc4\xafd\xc4\x97ta reaktyvin\xc4\x97 kumuliacin\xc4\x97 granata susideda i\xc5\xa1 plieninio korpuso, sprogstamos med\xc5\xbeiagos Okfol u\xc5\xbetaiso, sprogdiklio ir reaktyvinio variklio._NEWLINE_I\xc5\xa1\xc5\xa1aunamos granatos reaktyviniame variklyje esantis kietas kuras (viena parako PPK-5 plytel\xc4\x97) visi\xc5\xa1kai sudega granatai dar nei\xc5\xa1skridus i\xc5\xa1 leistuvo, o sprogdiklis u\xc5\xbesiveda granatai nuskriejus 2-15\xc2\xa0m. Granatos mas\xc4\x97\xc2\xa0\xe2\x80\x93 1,4\xc2\xa0kg. Po 4-6 s granatos skryd\xc5\xbeio granat\xc4\x85 susprogdina likvidatorius._NEWLINE_Tiesaus \xc5\xa1\xc5\xabvio nuotolis \xc4\xaf 2\xc2\xa0m auk\xc5\xa1\xc4\x8dio taikin\xc4\xaf\xc2\xa0\xe2\x80\x93 135\xc2\xa0m. Granata, pataikiusi 60\xc2\xb0 kampu, pramu\xc5\xa1a 150\xc2\xa0mm storio \xc5\xa1arv\xc4\x85.\n_START_SECTION_\nNaudojimo tvarka\n_START_PARAGRAPH_\nParuo\xc5\xa1iant RPG-18 atidaromas u\xc5\xbepakalinis dangtelis ir teleskopi\xc5\xa1kai i\xc5\xa1traukiamas vamzdis. Tuo metu automati\xc5\xa1kai atsidaro priekinis dangtelis, o taikiklio kryptukas ir dioptras u\xc5\xbeima kovin\xc4\x99 pad\xc4\x97t\xc4\xaf. Skeliamasis mechanizmas u\xc5\xbevedamas dioptro stov\xc4\x85 lenkiant atgal ir \xc5\xbeemyn. I\xc5\xa1\xc5\xa1aunama nuspaudus nuleid\xc5\xbeiam\xc4\x85j\xc4\x85 svirtel\xc4\x99._NEWLINE_I\xc5\xa1skleistas granatsvaidis nebegali b\xc5\xabti suglaustas atgal \xc4\xaf \xc5\xbeygio pad\xc4\x97t\xc4\xaf. Tai nenumatyta techni\xc5\xa1kai. Paruo\xc5\xa1tas, bet nepanaudotas granatsvaidis tiesiog i\xc5\xa1\xc5\xa1aunamas \xc4\xaf prie\xc5\xa1o pus\xc4\x99.'